**BASHKIMI DEMOKRATIK MINORITETIT ETNIK GREK**

**OMONOIA**

**Komunikatë për Shtypin**

**Lënda:** Përfaqësi e BDMEG OMONOIA u prit në takim pune nga Drejtoria INSTAT. Denoncim i shkeljeve proceduriale në Regjistrimin e Përgjithshëm të Popullsisë.

Ditën e djeshme, e Hënë, 16 Tetor, në zyrat e Entit Statistikave Shtetërore – INSTAT, që mban përgjegjësinë e implementimit të procesit të Regjistrimit Përgjithshëm Popullsisë dhe Banesave – Cens 2023, u realizua takimi i një përfaqësie të BDMEG OMONOIA, me Drejtoreshën e Entit z. Elsa Dhuli. Takimi ishte kërkuar në mënyrë zyrtare nga Kryetari i BDMEG OMONOIA z. Vasil Kajo, me qëllim që të parashtrohen në mënyrën adekuate shkeljet që referojnë strukturat e Organizatës dhe qytetarë në arealin gjeografik ku në parametra të konsiderueshëm dhe historikisht dëshmohet prezenca e komuniteteve Helenike.

Gjatë takimit, i cili nga ana e autoriteteve përgjegjëse të INSTAT u programua me vonesë të theksuar dhe thuajse në përmbyllje të fazës së mbledhjes së të dhënave, përfaqësia e BDMEG OMONOIA, paraqiti prova të argumentuara për shkelje që lidhen me rubrikat sensitive, fakultative për origjinën Etnike Greke, gjuhën amtare Greke dhe besimin Orthodhoks.

Autoritetet kompetente të INSTAT këmbëngulën se nuk ndajnë të njëjtat konsiderata dhe nuk kanë pamje të tillë dhe se bëhet fjalë për raste të izoluara, lidhur me sa u referuan për: Neglizhencë të qëllimshme të nëpunësve të regjistrimit për mbledhjen e përgjigjeve në respekt të së drejtës së vetdeklarimit për ato të dhëna që paraqesin interes të veçantë për OMONOIA. Pezullimin në zona të caktuara të procesit. Ushtrimin e njëfarë presioni psikologjik tek qytetarët që deklarojnë identitetin e tyre Helenik. Ndikim të njëanshëm në favor grupesh të tjera etnike ose gjuhësh dhe idiomash linguistikë që përdoren në ambientin familjar etj.

Me gjithë këto, duke denoncuar mosbesueshmërinë e Procesit Cens -2023, dhe ndërsa mbeten më pak se dy javë në përmbylljen e fazës së mbledhjes së të dhënave, përsëritim thirrjen tonë me qëllim që qytetarët me origjinë Greke të vijojnë së këmbënguluri me gjakftohtësi:

* në kërkesën e tyre që nëpunësit kompetentë të Regjistrimit të mbajnë shënim dhe regjistrojnë sikundër e kanë për detyrë përgjigjet e tyre bazuar në parimin e vetdeklarimit
* në kontrollin para tabulimit të intervistës në platformën zyrtare të mbledhjes dhe përpunimit të përgjigjeve në pyetësor
* kryesisht në pjesëmarrje aktive duke e kërkuar intervistën nga regjistruesit dhe informuar autoritetin e kompetencës sipas vendit për rastet kur regjistruesit neglizhojnë intervistën.

**Nga Zyra Shtypit dhe Komunikimit**

**BDMEG OMONOIA**

Sarandë, 17 Tetor 2023